文天祥
发高邮
初出高沙门，轻舫绕城楼。
一水何曲折，百年此绸缪。
北望渺无际，飞鸟翔平畴。
寒芜入荒落，日薄行人愁。
行行行湖曲，万顷涵清秋。
大风吹樯倒，如汤彭蠡舟。
欲寄故乡泪，使入长江流。
篙人为我言，此水通淮头。
前与黄河合，同作沧海沤。
踟蹰忽夫意，拭泪泪不收。
吴会日已远，回首重悠悠。
驰驱梁赵郊，壮士何离忧。
吾道久矣东，陆沈古神州。
我今载南冠，何异有北投。
不能裂肝脑，直气摩斗牛。
但愿光岳合，休明复商周。